Lilja Alfreðsdóttir mennta - og menningarmálaráðherra hefur skipað starfshóp til þess að gera tillögur um þjóðarleikvang fyrir innanhússíþróttir . Starfshópnum er ætlað að vinna forvinnu sem upplýsir betur hvernig vinna eigi eftir nýrri reglugerð um þjóðarleikvanga , afla upplýsinga um þarfir fyrir mannvirki til lengri tíma og greina mögulega nýtingu mannvirkja sem fyrir eru eða hvort ný mannvirki þarf til þess að geta staðið fyrir alþjóðlegum keppnum . Guðmundur B. Ólafsson , formaður Handknattleikssambands Íslands verður formaður hópsins en í honum eiga einnig sæti : Hannes Sigurbjörn Jónsson formaður Körfuknattleikssambands Íslands , Lárus L. Blöndal forseti Íþrótta - og Ólympíusambands Íslands , Ómar Einarsson og Sif Gunnarsdóttir fyrir hönd Reykjavíkurborgar og Marta Guðrún Skúladóttir og Óskar Þór Ármannsson fyrir hönd mennta - og menningarmálaráðuneytis . „ Það er mér sönn ánægja að setja af stað þennan starfshóp með þessu frábæra fólki . Það er afar brýnt að fá úr því skorið hvernig við getum tryggt að aðstaða fyrir íþróttafólkið okkar sé sem best , “ segir ráðherra . Dagur B. Eggertsson borgarstjóri fagnar því að þessi vinna sé farin af stað : „ Þá er mikilvægt að þessi grunnur sem verður lagður leiði til ákvarðana . Um leið er mikilvægt að ríkið og sérsamböndin séu öll við borðið þegar þjóðarleikvangar eru annars vegar . ” Ráðgert er að starfshópurinn skili tillögum sínum til ráðherra fyrir 1. maí nk .